
                 PARLAMENTUL  ROMÂNIEI

                     CAMERA DEPUTAŢILOR

	Comisia juridică, de  disciplină  
şi imunităţi
Nr. 31/473 din 25.05.2009 

	               Comisia pentru administraţie   publică,amenajarea teritoriului şi

echilibru   ecologic 

Nr.26/430/19.05.2009


                                                                                                                 Pl-x  227/2009
RAPORT COMUN
asupra propunerii legislative  pentru modificarea Legii administraţiei publice locale nr.215/2001 
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică,amenajarea teritoriului şi echilibru ecologic,  au fost sesizate, spre dezbatere în fond, cu propunerea legislativă pentru modificarea Legii administraţiei publice locale nr.215/2001 
 trimisă cu adresa nr. Pl-x 227 din 29 aprilie 2009 şi înregistrată cu nr.31/473, respectiv, cu nr.26/430 din 30 aprilie 2009. 
                 Potrivit prevederilor  art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.
Propunerea legislativă are ca obiect de reglementare modificarea Legii administraţiei publice locale nr.215/2001, republicată, cu modificările şi completările ulterioare, în sensul ca schimbarea sau eliberarea din funcţie a viceprimarului sau a vicepreşedintelui consiliului judeţean să se facă cu votul a două treimi din numărul membrilor consiliului local, respectiv din numărul membrilor consiliului judeţean, dacă s-a constatat, prin hotărâre judecătorească definitivă şi irevocabilă că activitatea acestora a adus atingere intereselor generale ale statului, ale judeţului ori că s-a încălcat Constituţia sau legile ţării.

               Guvernul, conform  punctului de vedere transmis cu adresa nr.3663/DRP/18.05.2009, nu susţine adoptarea acestei iniţiative legislative, considerând oportună menţinerea aceleiaşi majorităţi la eliberarea din funcţie a viceprimarului şi a vicepreşedintelui consiliului judeţean, ca şi în cazul alegerii acestora.
              Consiliul Legislativ,  prin avizul nr.379/22.04.2009, a avizat favorabil propunerea legislativă, cu observaţii şi propuneri.
                În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru administraţie publică,amenajarea teritoriului şi echilibru ecologic şi Comisia juridică, de disciplină şi imunităţi  au examinat proiectul de lege,  în şedinţe separate, în data de 19 mai şi, respectiv, 25 mai 2009.                                           
                La lucrări au participat, în calitate de invitaţi, din partea iniţiatorilor, domnul deputat Dobre Victor Paul, iar din partea Ministerului Administraţiei şi Internelor, domnul Marin Pătuleanu – consilier.

                La dezbateri au fost prezenţi 28 deputaţi din totalul de 31 membri ai Comisiei pentru administraţie publică,amenajarea teritoriului şi echilibru ecologic şi 14 deputaţi din totalul de 24 membri ai Comisiei juridice, de disciplină şi imunităţi.
                În urma dezbaterilor, membrii celor două Comisii au hotărât, cu majoritate  de voturi, să propună plenului Camerei Deputaţilor respingerea propunerii legislative  pentru modificarea Legii administraţiei publice locale nr.215/2001, pentru a se păstra principiul simetriei juridice, având în vedere că numirea se face cu votul majorităţii consilierilor în funcţie, eliberarea din funcţie este necesar a fi votată cu aceeaşi majoritate.
                În raport cu obiectul şi conţinutul reglementării, proiectul de lege face parte din categoria legilor organice.
                               PREŞEDINTE ,                          PREŞEDINTE,        
                               Daniel BUDA                              Sulfina BARBU
                               SECRETAR,                                 SECRETAR,
                 Gabriel ANDRONACHE            Mihai Cristian APOSTOLACHE

      Red.
     Consilier Sofia Chelaru şi  Cecilia Păduroiu
     expert Monica Dima

